Nóg beter nuus vir Brad BinderBrad Binder. Foto: KTM Daar is reeds vroeër berig dat Brad Binder in 2020 na die premierklas van MotoGP gaan opskuif, maar nou het die nuus nóg beter geword vir die talentvolle Suid-Afrikaner. Binder het in 2011 sy loopbaan in Moto3 begin en sy talent was onmiddellik sigbaar en KTM was gou om hom op te raap. Ná sy 2016 Moto3- wêreldkampioenskap vir KTM het Binder na die KTM Moto2- span geskuif en weer eens bewys watter aanwins hy vir enige span is. In die pas afgelope Australiese wedren in Phillip Island het Binder eerste oor die wenstreep gejaag met sy spanmaat Jorge Martin in die tweede plek. Binder staan nog ’n buitekans om die 2019 Moto2- wêreldkampioenskap te wen. Met net twee wedrenne oor in 2019 moet iets egter drasties skeefloop vir Alex Marquez, wat tans voorloop op die punteleer, vir Binder om hom verby te steek. In 2020 gaan die uitdaging vir Binder net soveel groter wees. Hy het in Julie ŉ kontrak geteken met die Red Bull KTM Tech3 MotoGP- span. In die MotoGP-klas het die groot vervaardigers ’n fabriekspan en ook ’n satellietspan wat meeding. Die satellietspan is ’n private span wat dan toegang het tot die fabriekspanfietse. Hierdie fietse is gewoonlik ondergeskik aan die fabriekspanfietse, maar in die regte hande is hierdie fietse net so kompeterend. Die Tech3-span is KTM se satellietspan. Brad Binder. Foto: KTM KTM se fabriekspan het bestaan uit Pol Espargaro en die Fransman Johann Zarco. Hoewel Zarco sakke vol talent het, kon hy nooit gemaklik raak op die KTM RC16 nie. Tot dusver vanjaar was sy beste vertoning ’n tiende plek in Spanje. Zarco en KTM het toe besluit om hulle vennootskap voor die einde van sy kontrak te beëindig. Met Zarco uit die prentjie het die deur oopgegaan vir Binder om verder op te skuif na die fabriekspan. Brad Binder. Foto: KTM KTM het verlede week aangekondig dat Binder by Pol Espargaro sal aansluit in die Red Bull KTM Factory Racing-span. Sy plek in die Tech3-span sal ingeneem word deur die Spanjaard Iker Lecuona. Pit Beier, direkteur van KTM Motorsport, het besef dat hulle 2020-planne moes verander ná-Zarco se vertrek. Binder het nou al deur die KTM struktuur beweeg en Beier is vas oortuig dat Binder se rystyl en sy ingesteldheid KTM in die regte rigting gaan stuur. Met Binder se sege in die Moto2-klas dié naweek het Beier sy punt bewys. Persoonlik dink ek dat Binder die een persoon sal wees wat die KTM RC16 MotoGP-motorfiets tot sy uiterste sal kan druk. Ek sien uit om volgende jaar die naam van die nederige seun uit Potchefstroom saam met name soos Rossi en Marquez in die topklas te sien!